LV Eiropas Savienības Oficiālais Vēstnesis C 206/50

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 53. panta 2. punkta otro daļu

(2017/C 206/18)

Eiropas Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

CAROTA NOVELLA DI ISPICA

ES Nr.: PGI-IT-02291 – 22.2.2017

ACVN ( ) AĢIN ( X ) GTĪ ( )

1. Pieteikuma iesniedzēja grupa un tās likumīgās intereses

Consorzio di tutela I.G.P. Carota Novella di Ispica

Adrese : Via Benedetto Spadaro 97 97014 Ispica (RG) ITALIA E-pasts : info@carotanovelladiispica.it; igpcarotanovellaispica@pec.it

AĢIN Carota Novella di Ispica aizsardzības biedrībai (Consorzio di tutela I.G.P. Carota Novella di Ispica) ir tiesības iesniegt grozījuma pieteikumu Lauksaimniecības un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punkta nozīmē.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☐ Produkta apraksts — ☐ Izcelsmes apliecinājums — ☒ Ražošanas metode — ☒ Saikne — ☐ Marķējums — ☒ Cits: [Iesaiņošana]

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā. — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza. — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts. — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu.

5. Grozījums vai grozījumi

Ražošanas metode

Produkta specifikācijas 5. panta 5.7. punkta teikumu:

“Ražu novāc katru dienu no 20. februāra līdz 15. jūnijam.”

groza šādi:

“Ražu novāc katru dienu no 1. februāra līdz 15. jūnijam.”

Pēc datiem, ko lauksaimnieki konstatējuši pēdējos gados, izrādījies, ka raksturīgās īpašības produktam Carota Novella di Ispica pilnībā izpaužas jau no pirmā februāra. Tāpēc, lai nepieļautu produkta izslēgšanu no AĢIN sertificēšanas sistēmas, uzskatīts par nepieciešamu specifikācijā norādīto ražas novākšanas datumu no 20. februāra pārcelt uz agrāku laiku – 1. februāri.

Saikne

Še iepriekš minētais grozījums dara nepieciešamu pielāgot arī šādu specifikācijas 6. panta teikumu:

“Ispikas (Ispica) burkāni ir “jauni”, tas ir, lai pārdotu tirdzniecībā, tie ir pietiekami nogatavojušies jau februāra beigās (20. februārī), un tos var pārdot līdz jūnija sākumam (15. jūnijam).”

groza šādi:

“Ispikas (Ispica) burkāni ir “jauni”, tas ir, lai pārdotu tirdzniecībā, tie ir pietiekami nogatavojušies jau februāra sākumā (1. februārī), un tos var pārdot līdz jūnija sākumam (15. jūnijam).”

1. un 2. punktā minētie grozījumi ir maznozīmīgi saskaņā ar to, kas izklāstīts 53. panta 2. punktā, jo nenosaka grozījumu produkta būtiskākajām īpašībām, ne arī ar šo nosaukumu apzīmētā produkta saikni ar ražošanas apgabalu, kas uzskata, ka ražas agrīnumā nosaukuma reģistrācijas pamatojošs elements.

Iepakošana

Produkta specifikācijas 8. panta teikumus:

“— polietilēna vai polipropilēna maisos pa 1 līdz 6 kg,

— gāzu absorbējošos maisos pa 6 līdz 12 kg.”

groza šādi:

— “polietilēna vai polipropilēna maisos pa 0,5 līdz 6 kg,

— kastēs ar gāzu absorbējošiem maisiem pa 6 līdz 12 kg.”

Grozījums attiecībā uz maisa svara samazinājumu kļuvis nepieciešams, lai pielāgotos lielveikalu vajadzībām, kuri prasa no iepakotājiem, lai burkānu maisiņi būtu mazākā svarā nekā patlaban paredzēts specifikācijā.

Precizēts, ka gāzu absorbējošos maisus ievieto kastē. Kaste gāzu absorbējošo maisu dara viegli pārcilājamu. Šis grozījums ļauj atvieglot darbību veikšanu, produktu transportējot.

3. punktā minētais grozījums uzskatāms par maznozīmīgu, jo tas attiecas vienīgi uz AĢIN Carota Novella di Ispica produkta iepakošanas kārtību.

6. Atjauninātā specifikācija (tikai ACVN un AĢIN)

VIENOTS DOKUMENTS

CAROTA NOVELLA DI ISPICA

ES Nr.: PGI-IT-02291 – 22/02/2017

ACVN ( ) AĢIN ( X )

1. Nosaukums vai nosaukumi

Carota Novella di Ispica

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1 Produkta veids

1.6. grupa. Svaigi vai pārstrādāti augļi, dārzeņi un labība

3.2 Apraksts par produktu, uz kuru attiecas 1. punktā minētais nosaukums

Carota Novella di Ispica, kam piešķirta aizsargātas ģeogrāfiskās izcelsmes norāde, ir produkts, kas iegūts, audzējot kultūrā Daucus carota L. sugas burkānus. Izmantotās šķirnes izaudzētas no Nantes pusgaro burkānu šķirņu grupas, un tās ir šādas: ‘Exelso’‚ ‘Dordogne’‚ ‘Nancò’‚ ‘Concerto’‚ ‘Romance’‚ ‘Naval’‚ ‘Chambor’ un ‘Selene’. Sarakstu var papildināt arī ar citiem hibrīdiem, ja vien tie izaudzēti no Nantes pusgaro burkānu šķirņu grupas un ja vien audzētāji ar dokumentētiem izmēģinājumiem pierādījuši, ka tie atbilst Carota Novella di Ispica kvalitātes prasībām. Jaunu hibrīdu izmantošana Carota Novella di Ispica audzēšanai ir atļauta, iepriekš saņemot izmēģinājumu rezultātu pozitīvu vērtējumu no Lauksaimniecības un mežsaimniecības ministrijas (Ministero delle Politiche agricole alimentari e forestali), kas šim nolūkam var pieprasīt pārbaudes struktūras vai citas iestādes tehnisko atzinumu.

Piedāvājot tirdzniecībā, Carota Novella di Ispica burkāniem ir cilindriski koniska forma, to diametrs ir no 15–40 mm, bet svars – no 50–150 g; burkānu saknēm nav sānsakņu un saknes galotnes pagarinājuma, un saknes ir bez ieplaisājumiem.

Lai pārdotu tirdzniecībā, Carota Novella di Ispica ir pietiekami nogatavojušies jau februāra sākumā (1. februārī), un tos var pārdot līdz jūnija sākumam (15. jūnijam). Tāpēc Carota Novella di Ispica burkāni pieejami tirdzniecībā ziemas–pavasara periodā, un tiem piemīt svaigam produktam tipiskas organoleptiskās īpašības. Burkānu ķīmiskās īpašības, kas nosaka to uzturvērtību, ir šādas:

— augsts ogļhidrātu saturs – vairāk par 5 % no svaigas saknes masas,

— β-karotīna saturs atkarīgs no audzēšanas sezonas, taču pārsniedz 4 mg uz 100 g svaiga produkta,

— minerālsāļu saturs – no 0,5 % līdz 0,9 %.

Organoleptiskās īpašības novērtētas, izmantojot 2003. gada UNI 10957 metodi. Vērtējamo īpašību intensitāte tika noteikta pēc 5 ballu skalas saskaņā ar 1989. gada UNI ISO 4121 shēmu, sākot ar īpašības vismazāko intensitāti (1 balle) un beidzot ar vislielāko (5 balles).

Novērtējot produkta galvenās īpašības, vismazākais ballu skaits, ko piešķīra tiesneši, bija šāds:

— krāsas intensitāte – 2,5,

— kraukšķīgums – 2,5,

— tipiskā burkānu smarža –2,5,

— zālaugu aromāts – 2,5.

Turklāt epiderma ir spīdīga, mīkstums stingrs un serdei maz šķiedrainuma.

Ar aizsargāto ģeogrāfiskās izcelsmes norādi var apzīmēt tikai tirdzniecībā piedāvājamos Extra un I šķiras Carota Novella di Ispica burkānus; šķiras noteiktas pēc CEE-ONU standarta attiecībā uz burkānu tirdzniecību un kvalitāti.

3.3 Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4 Konkrēti ražošanas posmi, kas jāveic noteiktajā ģeogrāfiskajā apgabalā

Visiem Carota Novella di Ispica ražošanas procesa posmiem, sākot no kultūrauga sējas līdz novākšanai, ir jānoris 4. punktā noteiktajā ģeogrāfiskajā apgabalā.

Ražu novāc katru dienu no 1. februāra līdz 15. jūnijam.

3.5 Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Novāktā svaigā produkta apstrādi veic katru dienu ar saimniecības rīcībā esošām apstrādes līnijām. Galvenie burkānu apstrādes posmi ir šādi: mazgāšana, nederīgo burkānu izņemšana, kalibrēšana, iepakošana.

Lai garantētu produkta kvalitāti, kontroli un izsekojamību, ražošanas un pirmās iepakošanas darbības jāveic 4.3. punktā noteiktajā ražošanas apgabalā. Turpmāka pārpakošana atļauta ārpus noteiktā ģeogrāfiskā apgabala.

Ar AĢIN Carota Novella di Ispica apzīmētos burkānus iesaiņo aizzīmogotos iepakojumos tā, lai, nepārplēšot zīmogu, iesaiņojumu atvērt nevar. Atļautie iepakojumi ir šādi:

— ar aizsargplēvi pārsegta paplāte ar tilpību līdz 2 kg,

— polietilēna vai polipropilēna maisi pa 0,5 līdz 6 kg,

— kaste ar gāzu absorbējošu maisu pa 6 līdz 12 kg.

3.6 Ar reģistrēto nosaukumu apzīmētā produkta marķēšanas īpašie noteikumi

Uz iepakojuma etiķetes līdztekus ES grafiskajam simbolam un attiecīgajiem, likuma prasībām atbilstošajiem datiem ar skaidriem un labi salasāmiem tipogrāfijas burtiem obligāti jānorāda šādi dati:

— AĢIN Carota Novella di Ispica logotips,

— ražotāja un iepakotāja vārds un uzvārds vai nosaukums, uzņēmuma nosaukums un adrese,

— attiecīgā šķira, ar kādu tos piedāvā tirdzniecībā – “Extra” un “I”.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātajiem zīmoliem, ja tām nav slavinošs vai patērētāju maldinošs raksturs.

Carota Novella di Ispica veido grafisks attēls, kurā atveidots burkāns, kam virspusē novietots neregulāras formas trijstūris, kura virsotne vērsta uz leju. Burkāna atveida labajā pusē ir uzraksts “Carota Novella di Ispica”. Vārda “Novella” majuskuļa “N” izstieptā daļa šķērso burkāna sakni aptuveni tās vidusdaļā, bet uzraksta atlikusī daļa “di Ispica” norādīta zem vārda “Novella”; visi nosaukuma burti rakstīti zaļā krāsā. Burtiem ir noapaļoti gali.

4. Ģeogrāfiskā apgabala īsa definīcija

Carota Novella di Ispica audzēšanas apgabalu veido šādu provinču pašvaldību teritorijas (līdz 550 m virs jūras līmeņa):

— Ragusa: Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli un Vittoria pašvaldības teritorija,

— Siracusa provincē šādu pašvaldību teritorija: Noto, Pachino, Portopalo di Capo Passero un Rosolini,

— Catania provincē šādas pašvaldības teritorija: Caltagirone,

— Caltanissetta provincē šādas pašvaldības teritorija: Niscemi.

5. Saikne ar ģeogrāfisko apgabalu

Carota Novella di Ispica atzīšanu par aizsargātu ģeogrāfiskās izcelsmes norādi pamato ražas agrīnā novākšana.

Carota Novella di Ispica audzēšanas periodam raksturīgi labvēlīgi augsnes un laika apstākļi. Ispikas (Ispica) burkāni ir “jauni”, tas ir, lai pārdotu tirdzniecībā, tie ir pietiekami nogatavojušies jau februāra sākumā (1. februārī), un tos var pārdot līdz jūnija sākumam (15. jūnijam). Tādējādi iegūtie burkāni ir jauni, tie ir tipisks Sicīlijas produkts, kas cieši saistīts ar audzēšanas teritoriju. To apstiprina arī fakts, ka Carota Novella di Ispica burkāni pieejami tirdzniecībā ziemas–pavasara periodā, priecējot ar svaigam produktam tipiskām organoleptiskajām īpašībām – tie ir kraukšķīgi, spēcīgi smaržojoši, un tiem piemīt zālaugiem raksturīgs aromāts.

Carota Novella di Ispica audzēšanas teritorijai raksturīga augsta ziemas vidējā temperatūra, liels saulesgaismas daudzums un auglīga augsne. Produkta kvalitātes rādītāji un audzēšanas cikls cieši saistīti ar fizikālajiem un ķīmiskajiem faktoriem, kuri darbojas apgabalā, darot Ragūzas teritoriju par neaizstājamu harmonisku sistēmu, kas izceļ šo burkānu kvalitāti un īpašības.

Teritorija ir labi piemērota burkānu audzēšanai – labvēlīgie vides apstākļi, jo īpaši piekrastes joslas mērenais un sausais klimats, nodrošina to, ka augi lielākoties ir veseli un slimību neskarti.

Carota Novella di Ispica audzēšanas teritorijai nav raksturīgas ne krasas temperatūras maiņas, ne arī pārāk daudz lietus un pārāk liels sausums. Ir pierādīts, ka apvidū novērotās temperatūras veicina ļoti intensīva krāsojuma veidošanos burkānos, kuru sekmē arī saulesgaismas daudzums, ko zeme saņem no septembra līdz martam, nodrošina cukuru, β-karotīna un minerālsāļu veidošanos vienmērīgā ritmā un optimizē to ķīmisko sastāvu, un tādējādi, ņemot vērā burkānu novākšanas laiku, vēl vairāk izceļ Carota Novella di Ispica raksturīgās īpašības. Arī augsnes atbilst šo burkānu audzēšanas prasībām – tiem vajadzīgas vidēji smagas augsnes ar irdenu struktūru, kur augsnes skeletu veidojošie oļi nav pārāk lieli, kas bagātas ar barības vielām, pietiekami dziļas un svaigas; taču piemērotas ir arī smilšainākas augsnes, ja vien tās tiek attiecīgi mēslotas un apūdeņotas.

Tādi ir apstākļi, kas nodrošinājuši Carota di Ispica panākumus. Vecie audzētāji atceras, ka Eiropas importētāji mēdza sacīt, ka pēc īpašā un stiprā aromāta, kas izplatījies no pienākušās burkānu kravas, viņi uzreiz atpazinuši, ka tie ir Carota Novella di Ispica.

Informācija par Ispikas burkānu audzēšanu dokumentāli fiksēta jau 1955. gadā, bet jau dažus gadus pēc tam parādījās pirmās ziņas par to eksportēšanu. Sākot ar pagājušā gadsimta 50. gadiem gan augsnes noguruma, gan arī lielo panākumu dēļ Itālijas un ārvalstu tirgos Ispikas burkānu audzēšanas apgabals pakāpeniski paplašinājies, līdz kļuvis par tādu, kāds tas noteikts 4. punktā. Svarīgas liecības sniegtas Pinas Aveduto (Pina Avveduto) 1972. gada publikācijā “Burkānu audzēšana Ispikā” (“La Coltivazione della Carota ad Ispica”), kurā autore par salīdzinoši straujo Ispikas burkānu audzēšanas izplatīšanos raksta šādi: “Kā jau saprotams, jaunā kultūrauga straujo izplatīšanos veicināja tas, ka iegūto produktu varēja viegli pārdot, un tā vērtīgo īpašību dēļ (..) to pieņēma un pat pieprasīja visi valsts un starptautiskie tirgi. Mūsu burkāni patiešām izceļas ar savu agrīnumu, piemēroto formu (kalibru), organoleptiskajām īpašībām (krāsu, garšu) un ķīmiskajām īpašībām (bagātīgais karotīna un glikozes saturs)”.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, ar aizsargāto cilmes vietas nosaukumu Carota Novella di Ispica apzīmētā produkta specifikācijas grozījumu pieteikumu 2016. gada 22. decembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 298. numurā.

Produkta specifikācijas konsolidētā redakcija ir pieejama šajā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335”

vai

tieši atverot Lauksaimniecības un mežsaimniecības politikas ministrijas tīmekļa vietnes mājaslapu (www.politicheagricole.it), uzklikšķinot uz “Prodotti DOP e IGP” (ekrāna augšdaļas labajā pusē), tad uz “Prodotti DOP, IGP e STG” (ekrāna kreisajā malā) un, visbeidzot, uz “Disciplinari di produzione all’esame dell’UE”.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.